Lunds foreldre døde da han var barn, så de første barneårene hadde han hos besteforeldrene. De snakket kvensk, men allerede da han var sju år gammel, ble han bortsatt til en fosterfamilie i Korsfjorden. Der var språket samisk. Siden gikk han skoleåret 1881/82 på Finnmarkens Amtsskole, som da var i Alta, med tanke på å komme på lærerskole etterpå. Men det var ikke penger til mer skolegang. Tre år etter amtsskolen kom han til Vardø som snekkerlærling. Etter tre år i Vardø flyttet han til Bodø, hvor han arbeidet som fisker. Der møtte han Hansine Vilhelmine (f. Pettersen), som han senere giftet seg med. Sammen fikk de seks barn. Mens han bodde her, ble han av Frikirkens finnemisjon kalt til å bli predikant for samene.